Auditor's report — TOP, period 2020 (audited, opinion: unqualified)
Auditor firm: PwC
Signing partner: บุญเรือง เลิศวิเศษวิทย์

บริษัท ไทยออยล์ จำกัด (มหาชน)

งบการเงินรวมและงบการเงินเฉพาะกิจการ

วันที่ 31 ธันวาคม พ.ศ. 2563

รายงานของผู้สอบบัญชีรับอนุญาต

เสนอ ผู้ถือหุ้นและคณะกรรมการของบริษัท ไทยออยล์ จำกัด (มหาชน)

ความเห็น

ข้าพเจ้าเห็นว่า งบการเงินรวมและงบการเงินเฉพาะกิจการแสดงฐานะการเงินรวมของบริษัท ไทยออยล์ จำกัด (มหาชน) (บริษัท) และบริษัทย่อย (กลุ่มกิจการ) และฐานะการเงินเฉพาะกิจการของบริษัท ณ วันที่ 31 ธันวาคม พ.ศ. 2563 และผลการดำเนินงานรวมและผลการดำเนินงานเฉพาะกิจการ รวมถึงกระแสเงินสดรวมและกระแสเงินสดเฉพาะกิจการสำหรับปีสิ้นสุดวันเดียวกัน 
โดยถูกต้องตามที่ควรในสาระสำคัญตามมาตรฐานการรายงานทางการเงิน

งบการเงินที่ตรวจสอบ

งบการเงินรวมและงบการเงินเฉพาะกิจการประกอบด้วย

งบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม พ.ศ. 2563

งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการสำหรับปีสิ้นสุดวันเดียวกัน

งบแสดงการเปลี่ยนแปลงส่วนของเจ้าของรวมและงบแสดงการเปลี่ยนแปลงส่วนของเจ้าของเฉพาะกิจการสำหรับปีสิ้นสุดวันเดียวกัน

งบกระแสเงินสดรวมและงบกระแสเงินสดเฉพาะกิจการสำหรับปีสิ้นสุดวันเดียวกัน และ

หมายเหตุประกอบงบการเงินรวมและงบการเงินเฉพาะกิจการซึ่งประกอบด้วยนโยบายการบัญชีที่สำคัญและ
หมายเหตุเรื่องอื่น ๆ

เกณฑ์ในการแสดงความเห็น

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในส่วนของความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการในรายงานของข้าพเจ้า ข้าพเจ้ามีความเป็นอิสระจากกลุ่มกิจการและบริษัทตามข้อกำหนดจรรยาบรรณของผู้ประกอบวิชาชีพบัญชีที่กำหนดโดยสภาวิชาชีพบัญชีในส่วนที่เกี่ยวข้องกับการตรวจสอบงบการเงินรวมและงบการเงินเฉพาะกิจการ และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ 
ซึ่งเป็นไปตามข้อกำหนดเหล่านี้ ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์
ในการแสดงความเห็นของข้าพเจ้า

เรื่องสำคัญในการตรวจสอบ

เรื่องสำคัญในการตรวจสอบคือเรื่องต่าง ๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบ   งบการเงินรวมและงบการเงินเฉพาะกิจการสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบ  งบการเงินรวมและงบการเงินเฉพาะกิจการโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

ข้อมูลอื่น

กรรมการเป็นผู้รับผิดชอบต่อข้อมูลอื่น ข้อมูลอื่นประกอบด้วยข้อมูลซึ่งรวมอยู่ในรายงานประจำปี แต่ไม่รวมถึงงบการเงินรวมและ งบการเงินเฉพาะกิจการและรายงานของผู้สอบบัญชีที่อยู่ในรายงานนั้น

ความเห็นของข้าพเจ้าต่องบการเงินรวมและงบการเงินเฉพาะกิจการไม่ครอบคลุมถึงข้อมูลอื่นและข้าพเจ้าไม่ได้ให้ความเชื่อมั่นต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินรวมและงบการเงินเฉพาะกิจการคือ การอ่านและพิจารณาว่าข้อมูลอื่นมีความขัดแย้งที่มีสาระสำคัญกับงบการเงินรวมและงบการเงินเฉพาะกิจการหรือกับความรู้ที่ได้รับจากการตรวจสอบของข้าพเจ้า หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ หากในการปฏิบัติงานดังกล่าว ข้าพเจ้าสรุปได้ว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าต้องรายงานข้อเท็จจริงนั้น ทั้งนี้ ข้าพเจ้าไม่พบว่ามีเรื่องดังกล่าวที่ต้องรายงาน

ความรับผิดชอบของกรรมการต่องบการเงินรวมและงบการเงินเฉพาะกิจการ

กรรมการมีหน้าที่รับผิดชอบในการจัดทำและนำเสนองบการเงินรวมและงบการเงินเฉพาะกิจการเหล่านี้ โดยถูกต้องตามที่ควร
ตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่กรรมการพิจารณาว่าจำเป็น เพื่อให้สามารถจัดทำ งบการเงินรวมและงบการเงินเฉพาะกิจการที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงินรวมและงบการเงินเฉพาะกิจการ กรรมการรับผิดชอบในการประเมินความสามารถของกลุ่มกิจการและบริษัทในการดำเนินงานต่อเนื่อง เปิดเผยเรื่องที่เกี่ยวกับการดำเนินงานต่อเนื่อง (ตามความเหมาะสม) และการใช้เกณฑ์การบัญชีสำหรับ
การดำเนินงานต่อเนื่อง เว้นแต่กรรมการมีความตั้งใจที่จะเลิกกลุ่มกิจการและบริษัท หรือหยุดดำเนินงาน หรือไม่สามารถดำเนินงานต่อเนื่องต่อไปได้

คณะกรรมการตรวจสอบมีหน้าที่ช่วยกรรมการในการกำกับดูแลกระบวนการในการจัดทำรายงานทางการเงินของกลุ่มกิจการและบริษัท

ความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการ

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินรวมและงบการเงินเฉพาะกิจการโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูง 
แต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริง
อันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาด และถือว่ามีสาระสำคัญ
เมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการ หรือทุกรายการรวมกันจะมีผลต่อการตัดสินใจ
ทางเศรษฐกิจของผู้ใช้งบการเงินรวมและงบการเงินเฉพาะกิจการเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าได้ใช้ดุลยพินิจเยี่ยงผู้ประกอบวิชาชีพและการสังเกต และสงสัยเยี่ยงผู้ประกอบวิชาชีพตลอดการตรวจสอบ การปฏิบัติงานของข้าพเจ้ารวมถึง

ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินรวมและงบการเงินเฉพาะกิจการ ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน

ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของกลุ่มกิจการและบริษัท

ประเมินความเหมาะสมของนโยบายการบัญชีที่กรรมการใช้และความสมเหตุสมผลของประมาณการทางบัญชี และการเปิดเผยข้อมูลที่เกี่ยวข้องซึ่งจัดทำขึ้นโดยกรรมการ

สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของกรรมการจากหลักฐานการสอบบัญชีที่ได้รับ และประเมินว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มกิจการและบริษัทในการดำเนินงานต่อเนื่องหรือไม่ ถ้าข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าต้องกล่าวไว้ในรายงานของผู้สอบบัญชีของข้าพเจ้าโดยให้ข้อสังเกตถึงการเปิดเผยข้อมูลในงบการเงินรวมและงบการเงินเฉพาะกิจการที่เกี่ยวข้อง หรือถ้าการเปิดเผยดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มกิจการและบริษัทต้องหยุดการดำเนินงานต่อเนื่อง

ประเมินการนำเสนอ โครงสร้างและเนื้อหาของงบการเงินรวมและงบการเงินเฉพาะกิจการโดยรวม รวมถึงการเปิดเผยข้อมูลว่างบการเงินรวมและงบการเงินเฉพาะกิจการแสดงรายการ และเหตุการณ์ในรูปแบบที่ทำให้มีการนำเสนอข้อมูล
โดยถูกต้องตามที่ควรหรือไม่

ได้รับหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการภายในกลุ่มหรือกิจกรรม
ทางธุรกิจภายในกลุ่มกิจการเพื่อแสดงความเห็นต่องบการเงินรวม ข้าพเจ้ารับผิดชอบต่อการกำหนดแนวทาง 
การควบคุมดูแลและการปฏิบัติงานตรวจสอบกลุ่มกิจการ ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับคณะกรรมการตรวจสอบในเรื่องต่าง ๆ ที่สำคัญซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบ และข้อบกพร่องที่มีนัยสำคัญในระบบการควบคุมภายในหากข้าพเจ้า
ได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่คณะกรรมการตรวจสอบว่า ข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับคณะกรรมการตรวจสอบเกี่ยวกับความสัมพันธ์ทั้งหมด ตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องที่สื่อสารกับคณะกรรมการตรวจสอบ ข้าพเจ้าได้พิจารณาเรื่องต่าง ๆ ที่มีนัยสำคัญที่สุดในการตรวจสอบงบการเงินรวมและงบการเงินเฉพาะกิจการในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ในรายงานของผู้สอบบัญชี เว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะจากการสื่อสารดังกล่าว

บริษัท ไพร้ซวอเตอร์เฮาส์คูเปอร์ส เอบีเอเอส จำกัด

บุญเรือง เลิศวิเศษวิทย์

ผู้สอบบัญชีรับอนุญาตเลขที่ 6552

กรุงเทพมหานคร

12 กุมภาพันธ์ พ.ศ. 2564

| เรื่องสำคัญในการตรวจสอบ | วิธีการตรวจสอบ |

| การประเมินการด้อยค่าของค่าความนิยม |  |

| อ้างอิงหมายเหตุประกอบงบการเงินข้อ 9.1 เรื่องประมาณการการด้อยค่าของค่าความนิยม และข้อ 22 เรื่องค่าความนิยม  กลุ่มกิจการมีค่าความนิยมตามมูลค่าทางบัญชีจำนวน 545.58 ล้านบาท ที่เกิดจากการซื้อธุรกิจการจัดจำหน่ายผลิตภัณฑ์โซลเว้นท์และปิโตรเคมีในสาธารณรัฐสังคมนิยมเวียดนามในอดีต   ผู้บริหารมีการทดสอบการด้อยค่าของค่าความนิยมทุกปี  การทดสอบการด้อยค่านั้นจัดทำในระดับของหน่วยสินทรัพย์ที่ก่อให้เกิดเงินสด และคำนวณมูลค่าสุทธิที่คาดว่าจะได้รับคืนด้วยวิธีมูลค่าจากการใช้ ซึ่งการคำนวณมูลค่าจากการใช้ต้องอาศัยดุลยพินิจที่สำคัญของผู้บริหารในการประมาณการผลการดำเนินงานในอนาคตและประมาณการกระแสเงินสด รวมถึงการใช้อัตราการคิดลดที่เหมาะสมในการคิดลดกระแสเงินสด  ข้อสมมติฐานที่สำคัญที่ใช้ในการคำนวณมูลค่าจากการใช้ ประกอบด้วย   อัตราการเติบโตของรายได้ การเปลี่ยนแปลงของเงินทุนหมุนเวียน ค่าใช้จ่ายต่าง ๆ และอัตราการเติบโตระยะยาวที่คาดว่าจะเกิดขึ้นของธุรกิจนั้น อัตราคิดลดที่ใช้ในการคิดลดประมาณการกระแสเงินสด  ซึ่งคำนวณจากโครงสร้างเงินลงทุน ความเสี่ยงของอุตสาหกรรม และค่าเบต้าจากข้อมูลที่มีอยู่ในอุตสาหกรรม  จากผลการทดสอบการด้อยค่าดังกล่าว ผู้บริหารไม่ได้บันทึก ค่าเผื่อการด้อยค่าสำหรับสินทรัพย์ดังกล่าวในระหว่างปี  พ.ศ. 2563   ข้าพเจ้าให้ความสำคัญในเรื่องมูลค่าของค่าความนิยม เนื่องจากความมีสาระสำคัญของตัวเลขและการกำหนดประมาณการของมูลค่าจากการใช้ที่ต้องอาศัยข้อสมมติฐานในการคำนวณเป็นจำนวนมาก (เช่น อัตราเติบโตของรายได้ ประมาณการเงินทุนหมุนเวียนและค่าใช้จ่ายที่อาจจะเพิ่มขึ้นหรือลดลง และอัตราคิดลด) อีกทั้งการกำหนดข้อสมมติฐานดังกล่าวขึ้นอยู่กับดุลยพินิจที่สำคัญของผู้บริหารในการประเมินความเป็นไปได้ของแผนธุรกิจในอนาคต | ข้าพเจ้าดำเนินงานตรวจสอบตามวิธีปฏิบัติดังต่อไปนี้เพื่อประเมินการทดสอบการด้อยค่าของค่าความนิยมซึ่งจัดทำขึ้นโดยผู้บริหาร  ประเมินความเหมาะสมของการระบุหน่วยสินทรัพย์ ที่ก่อให้เกิดเงินสด หารือกับผู้บริหารเพื่อทำความเข้าใจข้อสมมติฐานที่ผู้บริหารใช้ในการทดสอบการด้อยค่า และประเมินขั้นตอนในการทดสอบการด้อยค่ารวมถึงข้อสมมติฐาน ที่ใช้เพื่อให้มั่นใจว่าผู้บริหารใช้ขั้นตอนและข้อสมมติฐานดังกล่าวอย่างสอดคล้องกันในกลุ่มกิจการ สอบถามผู้บริหารในเชิงทดสอบเกี่ยวกับข้อสมมติฐาน ที่สำคัญที่ผู้บริหารใช้ในการทดสอบการด้อยค่าของ ค่าความนิยม โดยเฉพาะข้อมูลที่เกี่ยวกับอัตราการเติบโตของรายได้ การเปลี่ยนแปลงของเงินทุนหมุนเวียนค่าใช้จ่ายต่าง ๆ และอัตราการเติบโตระยะยาวที่คาดว่าจะเกิดขึ้น รวมทั้งการเปรียบเทียบข้อสมมติฐานที่สำคัญกับแหล่งข้อมูลภายนอก และแผนธุรกิจของผู้บริหารที่ได้รับการอนุมัติแล้ว ประเมินความสมเหตุสมผลของแผนธุรกิจ โดยเปรียบเทียบแผนของปี พ.ศ. 2563 กับผลลัพธ์ที่เกิดขึ้นจริง ประเมินอัตราคิดลดโดยผู้เชี่ยวชาญของผู้สอบบัญชี  โดยการพิจารณาและเปรียบเทียบกับแหล่งข้อมูลที่มีอยู่ในอุตสาหกรรมเดียวกันที่สามารถอ้างอิงได้จากข้อมูลที่เปิดเผยโดยทั่วไป เพื่อให้มั่นใจว่าอัตราคิดลดที่ผู้บริหารใช้อยู่ในเกณฑ์ที่สามารถยอมรับได้ ทดสอบการวิเคราะห์ความอ่อนไหวของข้อสมมติฐานหลักที่ใช้ในการประมาณการกระแสเงินสดคิดลด เช่น อัตราการเติบโตระยะยาว อัตราคิดลด เพื่อประเมินหาปัจจัยที่มีผลต่อการวิเคราะห์ความอ่อนไหวและผลกระทบที่เป็นไปได้จากการเปลี่ยนแปลงของข้อสมมติฐาน  จากผลการปฏิบัติตามวิธีการดังกล่าว ข้าพเจ้าพบว่าข้อสมมติฐานสำคัญที่ผู้บริหารใช้ในการประเมินความเป็นไปได้ของแผนธุรกิจในอนาคตอยู่ในช่วงที่ยอมรับได้ |

|  |  |

| การปรับโครงสร้างกลุ่มธุรกิจบริการขนส่งทางทะเล |  |

| อ้างอิงหมายเหตุประกอบงบการเงินข้อ 32 สินทรัพย์ไม่หมุนเวียนที่ถือไว้เพื่อขายและการดำเนินงานที่ยกเลิก   เมื่อวันที่ 25 พฤศจิกายน พ.ศ. 2563 คณะกรรมการของบริษัทอนุมัติการปรับโครงสร้างกลุ่มธุรกิจบริการขนส่งทางทะเลโดยการขายหุ้นสามัญที่บริษัทถืออยู่ทั้งหมดในบริษัท ไทยออยล์มารีน จำกัด ให้กับบริษัทแห่งหนึ่ง โดยกลุ่มกิจการคาดว่าการขายจะเสร็จสิ้นภายในเดือนมิถุนายน พ.ศ. 2564  ทั้งนี้ผู้บริหารได้จัดประเภทสินทรัพย์และหนี้สินที่เกี่ยวข้องกับกลุ่มธุรกิจดังกล่าวเป็นสินทรัพย์ที่ถือไว้เพื่อขายเป็นจำนวน 2,763 ล้านบาท และหนี้สินที่เกี่ยวข้องโดยตรงกับสินทรัพย์ ที่ถือไว้เพื่อขายเป็นจำนวน 1,576 ล้านบาท ณ วันที่ 31 ธันวาคม พ.ศ. 2563 โดยวัดมูลค่าด้วยมูลค่าที่ต่ำกว่าระหว่างมูลค่าตามบัญชีกับมูลค่ายุติธรรมหักต้นทุนในการขาย ซึ่งใช้ข้อสมมติฐานที่สำคัญคือการประมาณการมูลค่าเงินสดและหนี้สินของกลุ่มธุรกิจบริการขนส่งทางทะเล การวัดมูลค่าดังกล่าวเป็นไปตามมาตรฐานการรายงานทางการเงิน ฉบับที่ 5 เรื่อง สินทรัพย์ไม่หมุนเวียนที่ถือไว้เพื่อขายและการดำเนินงานที่ยกเลิก นอกจากนี้ผู้บริหารได้จัดประเภทผลการดำเนินงานของส่วนงานดังกล่าวเป็นส่วนการดำเนินงานที่ยกเลิกในงบการเงินปี พ.ศ. 2563 รวมถึงนำเสนอข้อมูลข้อมูลเปรียบเทียบของงบการเงินปี พ.ศ. 2562 ผลจากการวัดมูลค่าเพื่อจัดประเภทกลุ่มธุรกิจดังกล่าวเป็นสินทรัพย์ที่ถือไว้เพื่อขายส่งผลให้บริษัทรับรู้ค่าเผื่อการด้อยค่าของเงินลงทุนในบริษัท ไทยออยล์มารีน จำกัด เป็นจำนวน 162 ล้านบาท  ข้าพเจ้าให้ความสนใจในเรื่องการจัดประเภทและการวัดมูลค่าของสินทรัพย์ที่ถือไว้เพื่อขายและหนี้สินที่เกี่ยวข้องโดยตรงกับสินทรัพย์ที่ถือไว้เพื่อขาย เนื่องจากมูลค่าของสินทรัพย์และหนี้สินที่เกี่ยวข้องจากปรับโครงสร้างกลุ่มธุรกิจบริการขนส่งทางทะเลดังกล่าวมีสาระสำคัญและผู้บริหารต้องใช้สมมติฐานในประมาณการในการวัดมูลค่ายุติธรรม รวมถึงความเหมาะสมของการจัดประเภทรายการดังกล่าว | ข้าพเจ้าดำเนินงานตรวจสอบตามวิธีปฏิบัติดังต่อไปนี้เพื่อ ประเมินการจัดประเภทและวัดมูลค่าของสินทรัพย์ที่ถือไว้เพื่อขายและหนี้สินที่เกี่ยวข้องโดยตรงกับสินทรัพย์ที่ถือไว้เพื่อขายซึ่งจัดทำขึ้นโดยผู้บริหาร  ตรวจสอบเอกสารหลักฐานสนับสนุนเกณฑ์การจัดประเภทสินทรัพย์ที่ถือไว้เพื่อขายและการดำเนินงานที่ยกเลิกที่จัดทำโดยผู้บริหาร หารือกับผู้บริหารเพื่อทำความเข้าใจเกี่ยวกับข้อตกลงต่าง ๆ ในสัญญาซื้อขายหุ้น ซึ่งรวมถึงการกำหนดราคาซื้อขายและต้นทุนที่เกี่ยวข้องในการขาย เพื่อทำความเข้าใจ ข้อสมมติฐานที่ผู้บริหารใช้ในการวัดมูลค่า  สอบถามผู้บริหารในเชิงทดสอบเกี่ยวกับข้อสมมติฐานที่ใช้ในการประมาณการมูลค่าเงินสดและหนี้สินของกลุ่มธุรกิจบริการขนส่งทางทะเลที่ผู้บริหารใช้ในการทดสอบการด้อยค่าของสินทรัพย์ ประเมินความสมเหตุสมผลของข้อสมมติฐานที่สำคัญที่ผู้บริหารใช้ในการประเมินการด้อยค่า ทดสอบการคำนวณการด้อยค่าของสินทรัพย์ ตรวจสอบถึงความถูกต้องและครบถ้วนในการแสดงรายการสินทรัพย์ที่ถือไว้เพื่อขายและการดำเนินการที่ยกเลิกในงบการเงินและหมายเหตุประกอบงบการเงินที่เกี่ยวข้องที่จัดทำโดยผู้บริหาร  จากผลการปฏิบัติตามวิธีการดังกล่าว ข้าพเจ้าพบว่าการจัดประเภทและการวัดมูลค่าของสินทรัพย์ที่ถือไว้เพื่อขายและหนี้สินที่เกี่ยวข้องโดยตรงกับสินทรัพย์ที่ถือไว้เพื่อขายเป็นไปตามมาตรฐานการรายงานทางการเงิน ฉบับที่ 5 รวมถึงข้อสมมติฐานที่ใช้การประเมินมูลค่ายุติธรรมมีความสมเหตุสมผล |

|  |  |